Í dag hefst önnur vika í áræðnilotu . Lotulykill vikunnar er kraftur . Að hafa kraft er okkur öllum mikilvægt þá bæði líkamlega sem og andlega til að takast á við það sem lífið hefur uppá að bjóða . Hægt er að gera ýmsar æfingar til að þess að börnin / einstaklingar nái í frumkraftinn sinn sem oft er búið að bæla og umbúðarvefja þannig að viðkomandi þora oft ekki að nota kraftinn sinn nema með duldum leiðum . Til dæmis er hægt að nota húsgögnin á kjarnanum í kraftæfingar , t.d. að klifra upp á borð og stóla og stökkva niður á dýnur . Einnig má leyfa hlaup og hopp þar sem pláss er gott og gjarnan dýnur á gólfum , hlaupa öskrandi af fullum krafti , láta sig detta og veltast um , kitla og hlæja og hrópa og ærslast , allt í gegnum leikinn . En svo má ekki heldur gleyma því að það krefst líka krafta og kjarks að standa uppá mottu og segja frá sjálfum sér , fara með stuttan leikþátt , syngja fyrir vini og fleira og fleira . Í Mætti málsins ( markvissu málörvuninni ) okkar er hljóð vikunnnar hljóðið " í " . Við höldum áfram að efla orðaforðann í Dýrunum og í Tákn með tali eru tákn vikunnar táknin " Horfa " og " Þögn ( hafa hljóð ) " . Að venju höldum við ótrauð áfram að vinna með þætti eins og hljóðkerfisvitund , setningamyndun , fornöfn , spurnarorð og margt margt fleira . Allt er það gert í gegnum leik og gleði .